钦定古今图书集成/理学汇编/文学典/第051卷 > 尹元凯〈富嘉谟 吴少微 魏谷倚〉
## 钦定古今图书集成/理学汇编/文学典/第051卷 > 尹元凯〈富嘉谟 吴少微 魏谷倚〉

按《唐书文艺传》：“尹元凯，瀛州乐寿人。由慈州司仓参
军坐事免，栖迟不出者三十年。与张说、卢藏用厚，诏
起为右补阙。时又有富嘉谟、吴少微，皆知名。嘉谟，武
功人，举进士，长安中累转晋阳尉。少微，新安人，亦尉
晋阳，尤相友善。有魏谷倚者，为太原主簿，并负文辞，
时称北京三杰。天下文章尚徐、庾，浮俚不竞，独嘉谟”、
少微本经术，雅厚雄迈，人争慕之，号“吴富体。”豫修《三
教珠英》，韦嗣立荐嘉谟、少微并为左台监察御史。已
而嘉谟死，少微方病，闻之为恸，亦卒。

按《旧唐书文苑传》：“富嘉谟，雍州武功人也。举进士。长
安中，累转晋阳尉。与新安吴少微友善同官。先是，文
士撰碑颂，皆以徐、庾为宗，气调渐劣。嘉谟与少微属
辞，皆以经典为本，时人钦慕之，文体一变，称为富吴
体。嘉谟作《双龙泉颂》《千蠋谷颂》。少微撰《崇福寺钟铭》，
词最高雅，作者推重。并州长史张仁亶待以殊礼，坐”
必同榻。嘉谟后为寿安尉，预修《三教珠英》。中兴初，为
左台监察御史，卒。有文集五卷。少微亦举进士，累至
晋阳尉。中兴初，调于吏部侍郎。韦嗣立称荐，拜右台
监察御史。卧病，闻嘉谟死，哭而赋诗，寻亦卒。有文集
五卷。嘉谟与少微在晋阳，魏郡谷倚为太原主簿，皆
以文辞著名，时人谓之“北京三杰。”倚后流寓客死，文
章遗失。少微子巩，开元中为中书舍人。

按《浙江通志》：“少微子巩，开元中擢第，为中书舍人。”《唐
诗品汇》载其“《白云溪》诗一首，绮丽错鲜，不伤雅道，亦
能世其弓裘者也。”